Beamptes vasgebind, wapens gebuit tydens polisiestasie-rooftog(Argieffoto: SA Polisie/Facebook) Twee gewapende verdagtes het polisiebeamptes by die Grootvlei-polisiestasie in Mpumalanga met kabelbinders vasgebind en hulle in die aanhoudingselle gedwing voor hulle vuurwapens en ammunisie uit die kluis gesteel het. Drie 9 mm-pistole, ŉ R5-aanvalsgeweer, ŉ haelgeweer en ammunisie is tydens die voorval, wat tussen Vrydagaand en Saterdag in die vroeë oggendure plaasgevind het, gesteel. Een van die polisiebeamptes se vuurwapen is ook gebuit. Volgens brig. Selvy Mohlala, polisiewoordvoerder, het die twee verdagtes omstreeks 18:00 Vrydag by die stasie opgedaag en beweer hulle is van Soshanguve af en dat hulle ŉ voorval van huishoudelike geweld wil aanmeld. Die gemeenskapsdienssentrum se veiligheidsdeur was volgens Mohlala in daardie stadium gesluit. Die verdagtes het omstreeks 22:00 teruggekeer en versoek dat die deur vir hulle oopgemaak word. “Beamptes het die deur oopgemaak om meer inligting te kry. Die verdagtes het vuurwapens uitgeruk en die twee polisiebeamptes ontwapen.” Die verdagtes het die sleutels van die kluis in die hande gekry en die vuurwapens en ammunisie gesteel. ŉ Lid van die publiek het tydens die rooftog by die polisiestasie aangekom. Die verdagtes het ŉ vuurwapen op hom gerig waarna hy met kabelbinders vasgebind en na die kombuis geneem is. Die verdagtes het hierna van die toneel gevlug en die lid van die publiek kon daarin slaag om homself te bevry. Hy het die beamptes in die aanhoudingselle aangetref en hulp ontbied. Niemand is nog in hegtenis geneem in verband met die voorval nie. Die polisie het sy 72-uur-mobiliseringsplan in werking gestel in die soektog na die verdagtes. Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel en gesê daar sal nie gerus word tot die verdagtes vasgetrek word en die gesteelde vuurwapens en ammunisie teruggevind is nie.